Veiviržėnų herbas

Veiviržėnų herbas – pagrindinis Veiviržėnų miestelio ir Veiviržėnų seniūnijos (Klaipėdos rajono savivaldybė) heraldikos atributas.

 Aprašas 

Sidabriniame lauke į kairę pusę ant rudo žirgo joja atgal atsigręžęs sidabrinis šarvuotas raitelis, dešinėje rankoje laikantis pakeltą sidabrinį kardą. Raitelio dešinįjį petį ir juosmenį juosia ties klubais surišta raudona juosta. Virš šalmo trys plunksnos – geltona, mėlyna, geltona. Žirgo gūnia mėlyna, kamanos ir kiti diržai juodi, balno kilpa sidabrinė. Rudoje skydo papėdėje – 4 auksiniai stilizuoti augalai. Po skydu sidabrinis kaspinas su auksiniu Veiviržėnų devizu – „Tėvynei mūsų turtas, kraujas ir gyvybė“.

 Simbolika 

Herbo simbolika – ant žirgo, atgal atsigręžęs kardu ginkluotas raitelis „atspindi susirūpinimą dėl Tėvynės ateities ir supratimą, kad nuo gresiančio pavojaus galima apsiginti tik ginklu“.Valančiūtė J., 2009, p. 31. Tai patvirtina ir herbo devizas „Tėvynei mūsų turtas, kraujas ir gyvybė“.Apie herbą. Klaipedos-r.lt (tikrinta 2025-04-03).

 Istorija 

1792 m. kovo 17 d. ATR valdovas Stanislovas Augustas privilegija Nr. 37 Veiviržėnams suteikė laisvojo miestelio teises ir herbą – šarvuotą raitelį ant žirgo su įrašu po juo.Veiviržėnų herbas privilegijoje. Archyvai.lt (tikrinta 2011-01-30). ATR žlugus herbas panaikintas.Patvirtintas Veiviržėnų herbas. Lsa.lt (tikrinta 2025-04-03).

Pagal Metrikos duomenis atkurtą Veiviržėnų istorinį herbą 1992 m. liepos 20 d. patvirtino Aukščiausiosios Tarybos pirmininkas Vytautas Landsbergis. Etalono autorius – dailininkas Raimondas Miknevičius.Veiviržėnų miestelio savivaldos ir herbo istorijos. 2023-02-09, Veivirzenugimnazija.lt (tikrinta 2025-04-03).

 Šaltiniai 

Herb
Kategorija:1992 m. patvirtinti Lietuvos gyvenviečių herbai
Kategorija:Klaipėdos rajono savivaldybės gyvenviečių herbai
Kategorija:Lietuvos miestelių herbai